<classify> RAIS John Magufuli amesema ana taarifa za majaji wala rushwa nchini na kuahidi kukabidhi majina hayo kwa Jaji Mkuu wa Tanzania, Profesa Ibrahim Juma ili achukue hatua dhidi yao.Rais Magufuli alisema hayo jana Ikulu , Dar es Salaam wakati akiwaapisha viongozi wapya aliowateua hivi karibuni wakiwepo Waziri wa Viwanda, Biashara na Uwekezaji, Joseph Kakunda, Waziri wa Kilimo, Japhet Hasunga na Naibu wake, Innocent Bashungwa.Wengine ni Naibu Waziri Ofisi ya Rais ,Tawala za Mikoa na Serikali za Mitaa Tamisemi, Mwita Waitara, Naibu Waziri wa Nchi Ofisi ya Rais, Menejimenti ya Utumishi wa Umma na Utawala Bora, Dk Mary Mwanjelwa, Naibu Waziri Maliasili na Utalii, Constantine Kanyasu na Mwenyekiti wa Tume ya Kurekebisha Sheria, Jaji mstaafu, January Msofe.Wapo majaji wanaotajwa tajwa kuchukua rushwa Jaji Mkuu nitakuletea majina... wapo kama wanne hivi, alisema Rais Magufuli. Rais Magufuli alimpongeza Jaji mstaafu Msofe kwa kustaafu akiwa msafi, bila kuwa na historia chafu katika kazi, ambapo alisema pia kuwa watu wanaostaafu wakiwa na historia safi atawatafuta na kuwateua.Mtu akiwa safi atatafutwa tu, ukiwa safi duniani utakuwa safi hadi mbinguni niwapongeze na majaji wengine ambao wako safi, alisema. Alimtaka Jaji Mkuu kuendelea kuwakemea majaji, ambao wana sifa mbaya katika utendaji kazi wao.Aidha, alisema kama nchi itapelekwa katika muelekeo mzuri ni rahisi kupata matokeo mazuri na pia kuwa na mafanikio kwa watu wote, huku alisisitiza Watanzania kuwa wazalendo kwa taifa lao.Mahakama Kuu ya Tanzania ina majaji wapatao 69 na Mahakama ya Rufaa ina majaji wapatao 15. Wakizungumza baada ya kuapishwa, Waziri Kakunda alisema hafurahishwi na uendeshwaji wa viwanda hivyo, atajitahidi kusimamia viwanda hivyo vikafanye kazi ambayo ilikusudiwa na pia kuhakikisha wawekezaji wanapata ardhi mapema.Naibu Waziri wa Tamisemi, Waitara alisema kwa ushirikiano ambao anaamini ataupata kutoka kwa waziri wake pamoja na watumishi wengine, atafanya kazi aliyotumwa na Rais usiku na mchana.Naibu Waziri wa Ofisi ya Rais Menejimenti ya Utumishi wa Umma na Utawala Bora, Dk Mwanjelwa alisema atahakikisha anashirikiana na waziri wake kuendelea kuimarisha nidhamu ya watumishi.Waziri wa Kilimo, Hasunga aliahidi kusimamia agizo la Rais la uuzwaji wa korosho na pia malipo ya wakulima bila ubabaishaji wowote na pia upatikanaji wa pembejeo kwa wakati. Kwa upande wake, Naibu Waziri wa Maliasili na Utalii, Kanyasu alisema atajitahidi kwa kushirikiana na Waziri wake, kuongeza mapato ya serikali .  <topic>: KITAIFA 